CIA:n ensimmäiseksi naisjohtajaksi ehdolla olevan Gina Haspelin kidutustausta herättää vastustusta.

”Gina Haspelista tulee CIA:n uusi johtaja, ensimmäinen tehtävään valittu nainen”, tviittasi presidentti Donald Trump tiistaina.

Haspelin, 61, valinta ei kuitenkaan ole nostattanut riemua edes tasa-arvon kannattajissa. Jopa muotilehti Vogue otsikoi keskiviikkona: ”Ei, Gina Haspel CIA:n johtajana ei ole voitto naisille”. Daily Show’n tviitissä vitsailtiin, että Haspel ”rikkoo lasikaton ... kuulusteltavan päähän”.

Syynä Trumpin valinnan kritiikkiin ovat Haspeliin kohdistuneet syytökset kidutuskeskuksen johtamisesta. Saksalainen ihmisoikeusjärjestö European Center for Constitutional and Human Rights (ECCHR) vaati jo viime vuonna oikeudelta Saksassa pidätysmääräystä Haspelille, joka oli tuolloin CIA:n apulaisjohtaja.

– Kidutusta tehneet, määränneet tai sallineet tulee saattaa oikeuden eteen. Jos apulaisjohtaja saapuu Saksaan tai Eurooppaan, on hänet pidätettävä, vaati ECCHR:n pääsihteeri Wolfgang Kaleck.

New York Timesin mukaan Haspel vastasi kahden terroristiepäillyn kidutuksista ja kuulusteluista Thaimaassa sijainneessa salaisessa vankilassa 2002. Toinen kidutetuista oli palestiinalainen Abu Zubaydah, jonka CIA oletti kuuluvan al-Qaidan johtoon. Häneen kohdistettiin mm. hukuttamista jäljittelevää vesikidutusta.

Yli vuosi sitten julkaistun, viranomaisraportteihin pohjautuneen ProPublican jutun mukaan Haspel puhui itsekin eräässä vaiheessa Zubaydahille. Haspel ”onnitteli” välillä tajuttomaksi mennyttä, eritteidensä seassa ”ruumisarkun kokoisessa” laatikossa pidettyä miestä ”hyvästä näyttelemisestä”.

– Hyvää työtä! Tykkään siitä, miten kuolaat. Se lisää realismia. Melkin itsekin uskoin sen. Näinkö mielestäsi aikuinen mies käyttäytyy?

Kun Bushin hallinto lupasi vuosia myöhemmin lopettaa kidutuskuulustelut, osallistui Haspel kuulusteluvideoiden tuhoamiseen.

Amerikkalainen, perustuslain takaamia kansalaisoikeuksia puolustava American Civil Liberties Union -järjestö vaati tiistaina CIA:ta julkistamaan kaikki Haspeliin liittyvät kidutustiedot, ennen kuin senaatti käsittelee hänen nimitystään.

– Hän oli silmiään myöten mukana kidutuksessa, totesi järjestön apulaisjohtaja Christopher Anders.

Haspel värväytyi CIA:n palvelukseen 1985. Hän toimi 33 vuoden urallaan pääosin salaisissa tehtävissä ja hänet palkittiin useasti. Viime vuonna hänet nimitettiin tiedustelupalvelun apulaisjohtajaksi, vastuullaan mm. salaiset operaatiot ja vastatiedustelu.

Rex Tillerson ja Mike Pompeo.­

Haspel nousee CIA:n johtajaksi Mike Pompeon tilalle, jonka Trump haluaa uudeksi ulkoministeriksi.

CIA:n entinen johtaja John Brennan huomautti MSNBC:n haastattelussa, että Haspelin vetämällä ”erittäin kiistanalaisella” kuulusteluohjelmalla oli presidentti George W. Bushin ja oikeusministeriön hyväksyntä.

– Gina Haspel on lahjomaton. Hän yritti toteuttaa velvollisuutensa CIA:ssa parhaan kykynsä mukaan. Silloinkin, kun CIA:lta vaadittiin erittäin haastavia tekoja hyvin vaikeina aikoina, Brennan luonnehti ex-alaistaan.

Haspelin nimitys herätti kysymyksiä senaatin molemmissa leireissä. Yksi selvitystä Haspelilta vaativista on republikaanien senaattori John McCain, joka itse joutui kidutuksen uhriksi sotavankina Vietnamissa.

– Pidätettyjen kidutus Yhdysvaltain käsissä viime vuosikymmenellä oli yksi synkimmistä luvuista Amerikan historiassa. Haspelin täytyy selvittää tehtäviensä luonne ja osallisuutensa CIA:n kuulusteluohjelmassa senaatille nimitysprosessin aikana, McCain huomautti.

Eilen republikaanien senaattori Rand Paul ilmoitti vastustavansa sekä Pompeon että Haspelin nimityksiä.

– On hämmentävää, että kukaan edes harkitsee tätä naista CIA:n johtoon. Vastustan hänen nimitystään, koska hän on suoraan osallistunut kuulusteluun ja iloiten nauttinut kidutettavan kärsimyksistä, Paul totesi tiedotustilaisuudessa eilen.

Haspelin nimitys vaatii senaatin enemmistön hyväksynnän. Ajankohtaa hänen kuulemiselleen ennen nimitystä ei ole vielä vahvistettu.

Lähteet: Reuters, Independent, Time, Vogue, USA Today